"**Say You'll Be There**" (בעברית: "**אמור שתהיה שם**") הוא הסינגל השני של להקת הבנות הבריטית ספייס גירלז. את השיר הוציאה לאור ב-14 באוקטובר 1996 חברת התקליטים וירג'ין רקורדס. השיר נכלל כרצועה השנייה באלבום הבכורה של הלהקה, *Spice*. את המילים ואת הלחן חיברו חברות הלהקה לצד ג'ון בי, אליוט קנדי וצוות הכותבים "אבסולוט", שגם הפיקו את השיר. בשיר מופיע קטע סולו מפוחית של ג'וד לאנדר. השיר, שמתאר את אירועי העבר של הלהקה ואחוותן, קיבל ביקורות מעורבות מפי מבקרי המוזיקה, אשר מחד שיבחו את מילות השיר, ומאידך, ציינו לרעה את הפקתו.

הסינגל הגיע למקום הראשון במצעד הסינגלים הבריטי, ולמעמד פלטינה, לאחר שנמכר ביותר מ-750,000 עותקים. "Say You'll Be There" הגיע לעשירייה הפותחת במצעדי המוזיקה השונים באירופה. לאחר הצלחתו באירופה, יצא השיר לאור גם באוסטרליה, שם העניק איגוד תעשיית ההקלטות האוסטרלי לשיר תואר אלבום זהב. בארצות הברית, נכנס השיר למקום השלישי בבילבורד הוט 100, למקום ה-24 במצעד 40 השירים למבוגרים ולמקום השני במצעד שירי המיינסטרים.

הווידאו קליפ של השיר צולם בהשראת סרטי הטלוויזיה "Faster, Pussycat! Kill! Kill!" (1965) ו-"ספרות זולה" (1994). בקליפ, מוצגת הלהקה כבנות ברית בעת מלחמה טכנולוגית, המשתמשות באמנויות לחימה מגוונות ובכלי היי-טק כדי להביס את הנבל הגברי. בדומה לקליפ השיר הקודם ("Wannabe"), הוצגו בקליפ של "Say You'll Be There" מוטיבים פמיניסטים, המדכאים את המין הגברי. בין השנים 1996–1997, הועמד השיר למספר פרסי מוזיקה ביניהם פרסי הווידאו קליפים של MTV ופרסי המוזיקה הבריטית.

רקע
---

במרץ 1994 רצו האב והבן כריס ובוב הרברט להקים להקת בנות שתתחרה בלהקות הבנים הפופולריות באותה עת. השניים הוציאו הודעה לעיתונות, בה כתבו שהם מחפשים בנות 18 עד 23, עם יכולות ריקוד ושירה. מאות מתמודדות הגיעו למבחני הקבלה, ולבסוף נבחרו ויקטוריה אדמס, מלאני בראון, מלאני צ'יסהולם, ג'רי האליוול ומישל סטיבנסון. הלהקה, שנקראה אז "טאץ'" ("מגע"), עברה לגור יחדיו וערכה חזרות רבות לקראת הוצאת סינגל בכורה. במהלך החודשיים הראשונים עבדה הלהקה על הקלטות דמו ועל כוריאוגרפיה. במהלך החזרות חלתה אימהּ של מישל סטיבנסון בסרטן השד, והיא נאלצה לעזוב את הלהקה. אמה בנטון החליפה אותה זמן קצר אחר כך. הלהקה החלה לעבוד עם כותבים ומפיקים בריטיים באולפני "נומיס" שבלונדון, ושמה הוחלף ל"ספייס גירלז". העבודה על השיר "Say You'll Be There" החלה במרץ 1995, בד בבד לעבודות על סינגל הבכורה שלהם, "Wannabe".

לאחר שראו את הפוטנציאל החבוי בקבוצה החליטה משפחת הרברט לחתום חוזה עמה. בעקבות התנגדותו של אביה של ויקטוריה ויועצה המשפטי של הלהקה, אנטוני אדמס, פוטרה משפחת הרברט מניהול הספייס גירלז, ונדחתה פגישתן של חברות הלהקה עם אליוט קנדי, מכותבי השיר.

ניתוח מוזיקלי
-------------

> 
> במהלך פגישתנו, הבחנתי כי אף אחת מהן לא ניגנה על כלי נגינה, לכן נאלצתי אני להלחין את המוזיקה. זמזמתי להן את מנגינת הפזמון, ומיד החמישייה החלה לכתוב את מילות השיר. תהליך הכתיבה הסתיים לאחר כעשר דקות בלבד.
> 
> 
> 
> — אליוט קנדי בהודעה לעיתונות לאחר צאת השיר
> 

ללא גישה לספר הכתובות של משפחת הרברט, חיפשו בראון והאליוול בספר טלפונים בתחנת דלק מקומית את מספר הטלפון של קנדי, וקבעו עימו פגישה למחרת בבוקר. חברות הלהקה נשארו בביתו של קנדי למשך כשבוע. כיוון שלא היה בשימוש לפני הספייס גירלז, קרא קנדי לסטודיו ההקלטות שלו על שמן, *Spice*. בניגוד לשירן הקודם, רצתה הלהקה לכתוב שיר פופ עדכני, אך בעל רגש, הדומה לזה הקיים במערכת יחסים רומנטית. ב-19 במאי 1995 מונה סיימון פולר למנהל המשפטי החדש של הלהקה, וביולי, חתמה הלהקה על חוזה הקלטות עם "וירג'ין רקורדס". פזמון השיר דומה במנגינתו לזה של "What U R 2 Me" של אפטר 7, שחובר בידי ג'ונתן דייוויד באק (ג'ון בי) מאוחר יותר, נוסף ג'ון בי לרשימת בעלי הזכויות על "Say You'll Be There".

"Say You'll Be There" הוא שיר דאנס-פופ המשלב ראפ ואר אנד בי. השיר נכתב בסולם רה♭ מז'ור, והוא בעל קצב בינוני של 108 פעימות לדקה. השיר כתוב במבנה סטרופי, ברצף האקורדים סי♭ מינור–מי♭–סול♭ מינור–רה♭. מבקרי מוזיקה רבים ציינו לטובה את צלילי הסינטי ואת סגנונו המוזיקלי בשיר. בתי השיר מחולקים לשניים; הראשון מושר בסגנון דקלרטיבי על ידי בנטון, בראון והאליוול. בשני, שרה אדמס בגוון קול חושני ומפתה יותר. המילים הפמיניסטיות של השיר מבטאות אשה שמצפה מבן זוגה להישאר לצדה לאורך מערכת היחסים ביניהם. השיר נפתח בצעקת שם השיר על ידי מלאני בראון. אחר כך שרה הלהקה יחדיו את שתי שורותיו הראשונות מפזמון השיר ("I'm giving you everything All that joy can bring, this I swear" – אני נותנת לך הכל, את כל האושר שניתן להעניק, בזה אני נשבעת). את שני בתי השיר חולקות מלאני ואמה בנטון, ובשורותה האחרונה של בראון, מצטרפות חברות הלהקה לקול שני. את הגשרון המוביל לפזמונו הראשון של השיר מבצעת ויקטוריה אדמס. בכל שורה הצטרפה לאדמס אחת מחברות הלהקה, עד שלבסוף כל הלהקה מבצעת את הפזמון ביחד. בדומה לקודמיהם, חולקו הבתים העוקבים בין גרי האליוול לוויקטוריה, ששרה את גם הגשרון השני. לאחר הפזמון מבוצע סולו המפוחית שנמשך כ-15 שניות, ובעדן מבצעת אדמס את הגשרון השלישי והאחרון של השיר. טרם ביצוע הפזמון מדקלמת בראון את המשפט "I’ll give you everything on this I swear Just promise you’ll always be there (אתן לך הכל, בזה אני נשבעת. רק הבטח לי שתישאר שם תמיד)" – חיזוק הקשר הרומנטי-הטרוסקסואלי בין חברות הלהקה לבחיר לבן. השיר מסתיים בקודה המורכבת מפזמון החוזר על עצמו תוך התפוגגות בהדרגה. את פזמונים אלו מבצעות חברי הלהקה, ומלאני סי שרה קטעי סולו נבחרים.

הוצאה לאור וקידום
-----------------

טרם הוצאת השיר "Wannabe", התעוררה מחלוקת בין חברות הלהקה לחברת התקליטים. בנות הלהקה העדיפו את "Wannabe" כסינגל הבכורה שלהן וחברת התקליטים העדיפה את "Say You'll Be There" או את "Love Thing". לבסוף הסכימו שני הצדדים שהשיר "אינו מיינסטרים דיו", והוחלט כי "Wannabe" לא יהיה סינגל הבכורה. עם זאת, לאחר התעקשותה של ג'רי האליוול, חברת הלהקה, נכנעה חברת התקליטים ו-"Wannabe" יצא לאור כסינגל הבכורה, ו-"Say You'll Be There" יצא לאור אחריו. לאחר הצלחתו של "Wannabe", העלה קהל הלהקה את ציפיותיו לרגל צאת הסינגל הבא. לאחר יציאתו, פתחה הלהקה בקמפיין קידום לשיר וללהקה. במהלך חודש ספטמבר 1996 צבר השיר שידורים רבים ברשתות הכבלים הבריטיות "The Box" ו-*MTV*, ועורר עניין בעיתונות הבריטית. כחודש לאחר יציאתו הושמע רבות בתחנות רדיו מקומיות דוגמת "Capital" ו"BBC". ב-11 באוקטובר ביצעה הלהקה את השיר בתוכנית הטלוויזיה *Top of the Pops*, ולאחר מכן רואיינה למגזיני מוזיקה לנוער ולתוכניות אירוח דוגמת *GMTV*,‏ *Newsround* ו-*The O-Zone*.

"Say You'll Be There" יצא בבריטניה ב-14 באוקטובר 1996 בשלוש גרסאות שונות. הגרסה הראשונה, שיצאה בגרסת סינגל מקסי כללה רמיקס מאת ג'וניור וסקז, גרסה אינסטרומנטלית לשיר ואת הבי-סייד של "Say You'll Be There",‏ "Take Me Home". הספייס גירלז כתבו את "Take Me Home" בשותפות עם צוות הכותבים "אבסולט". הגרסה השנייה, שיצאה בשני פורמטים שונים (תקליטור ו-DVD), כללה שלושה רמיקסי מועדונים שהופקו על ידי די מוב, ווסקז ולינסלי קמפבל. הגרסה השלישית יצאה בפורמט קלטת שמע, כללה את הבי-סייד "Take Me Home" ורמיקס מאת ג'וניו' פאס.

לאחר יציאתו בבריטניה, ערכה הלהקה מספר הופעות קידום לשיר באירופה. במהלך השבוע הראשון לצאתו, היא הופיעה בצרפת, איטליה, נורווגיה ושוודיה, ובתחילת חודש נובמבר, הצטלמה הלהקה למגזיני נוער ולתוכניות טלוויזיה גרמניות. במאי 1997, לקראת יציאת השיר באמריקה, הופיעה הלהקה במשך שבוע בארצות הברית, ואף רואיינה בתוכנית הלילה של דייוויד לטרמן ובתוכניות רדיו נוספות. במקסיקו, ביצעה הלהקה את "Say You'll Be There" בתוכנית *Siempre en Domingo*.

ביקורות
-------

מבקרי המוזיקה הפנו כלפי השיר ביקורות מעורבות; מחד, רבים שיבחו את מילותיו, ומאידך, ציינו חלק לרעה את הפקתו וחשבו שהוא גרוע ורחוק מהמקובל במיינסטרים. דלה פדלה ממגזין *NME*, שיבח את צלילי המוזיקה העכשוויים ואת הווידאו קליפ המודרני, ואף הכתיר אותו לשיר הקליט של 1996. מליסי רוגיירי מ-*Richmond Times-Dispatch* כתבה כי השיר בינוני ומצועצע בהשוואה לשיר הקודם ("Wannabe"). עם זאת, ציינה כי הוא קליט ומתאים להשמעות ברדיו הלהיטים העכשוויים. עדנה גונדרסן ממגזין *USA Today* שיבחה את השיר ואת מפיקיו. היא ציינה כי "Say You'll Be There" הוא הרצועה הטובה ביותר באלבום הבכורה שלהן, *Spice*. גרג קוט משיקגו טריביון טען כי "Say You'll Be There" הוא גרסת מחזור גרועה של "Wannabe", אף שטען כי מכלול האלבום *Spice* שירת באופן מצוין את הלהקה, פרט ל-"Say You'll Be There". לעומת זאת, כשהשווה את שני שירי הלהקה, טען בארי ולטרס מווילג' ווייס כי "Say You'll Be There" קליט יותר מ-"Wannabe". דייוויד בראון ממגזין אנטרטיינמנט ויקלי העניק לשיר ציון טוב+ (B+) תוך ששיבח את קצבו וציין לרעה את מילותיו. קן טאקר ביקר את השיר באופן שלילי, וטען כי הוא לא עומד בציפיותיו הגבוהות כסינגל שני.

בדצמבר 1996, האשימה החיילת הישראלית עידית שכטמן את חברות הלהקה על הדמיון בין "Say You'll Be There" לשירה "בוא אליי", שיצא לאור עוד במאי. שכטמן איימה לתבוע את הלהקה, אך לבסוף החליטה שלא לעשות זאת, מטעמים משפטיים. בהמשך הצהירה הלהקה כי שכטמן ניסתה לקבל תמלוגים על להיטה, ואף דרשה ממנה להתנצל בפומבי על טענותיה השקריות.

הביקורות הרטרוספטיביות על השיר היו ברובן חיוביות. בסקירת האלבום *Spice*, הופתע סטיבן תומאס ארלוויין מ-*AllMusic* מהסוגות המוזיקליות הרבות בשיר. בסקירת אלבום האוסף *Greatest Hits* משנת 2007, נטען במגזין *NME* כי ניתן ליהנות מצלילי השיר בכל תקופה. בניסיון להשוות שוב את שני להיטי הלהקה, כתב אלכסיס פטרידיס מגרדיאן כי "Say You'll Be There" נשמע מלוטש ובוגר במעט מ-"Wannabe". בעיתון הבילבורד המוכר, ציין ג'ייסון ליפשוץ לטובה את הפקת השיר ואף שיבח את השיר על עיבודו הפשוט לטענתו. מבקרים רבים אהבו את סולו המפוחית של ג'וד לאנדר, ואף השוו אותו לסטיבי וונדר. ג'סי תומפסון מ-*Evening Standard*, ראתה את "Say You'll Be There" כשיר הטוב ביותר של הספייס גירלז, ואף שיבחה את תוכנו הלירי ואת הווידאו קליפ המלווה אותו. אן טי דונהיו ממגזין "ניו יורק", תיארה את "Say You'll Be There" כמרווח מספק בין בלדות הלהקה לבין שירי הדאנס. עוד ציינה כי היא נהנת לשמוע את השיר בכל רגע בחייה. מגזין Q דירגו את השיר במקום ה-93 ברשימת "1001 השירים הטובים ביותר אי פעם", ו"טיים אאוט" דירגו את "Say You'll Be There" במקום ה-39 ברשימת "50 השירים הטובין ביותר משנות ה-90". במגזין הבילבורד דירגו את השיר במקום ה-25 ברשימת "100 השירים הטובים ביותר – ללהקת בנות".

### גרסאות כיסוי

ב-21 בפברואר 2014 הוציאה לאור הזמרת הדנית מו גרסת כיסוי לשיר. גרסה זו נכללה כרצועה השלישית וכסינגל השביעי במהדורת הדלוקס של אלבומה, *No Mythologies to Follow*. ב-21 במאי ביצעה מו את השיר בשידור חי, באתר האינטרנט Vevo, כאירוע מחווה לספייס גירלז. ב-6 בנובמבר 2016 ביצעה להקת "5 After Midnight" (אנ') את השיר, בשבוע החמישי של שלב ההופעות החיות בתוכנית הריאליטי הבריטית "The X Factor". הלהקה צלחה את שלב זה, והגיעה למקום השלישי בתחרות. ב-16 בפברואר 2017 ביצעה הזמרת השוודית אן-מארי את "Say You'll Be There" בתוכנית הרדיו של רשות השידור הבריטית "BBC".

הצלחה מסחרית
------------

ג'רי האליוול מבצעת את השיר בסקוטיה-בנק ארנה, קנדה, במהלך סיבוב ההופעות *The Return of the Spice Girls Tour*
"Say You'll Be There" יצא לאור בבריטניה מיד לאחר שהפופולריות של "Wannabe" החלה לדעוך. בזכות הצלחתו של "Wannabe", ציפיות הקהל מ-"Say You'll Be There" הביאו להצלחתו המסחרית. בעת שהגיע לעשירייה הפותחת במצעד האיירפליי הבריטי, נמכר השיר בכ-334,000 עותקים – שיא המכירות הגבוה ביותר של סינגל בשבוע הראשון לצאתו של חברת וירג'ין רקורדס. השיר הגיע למקום הראשון במצעד הסינגלים הבריטי למשך שבועיים רצופים, 12 שבועות ב-40 השירים הפותחים של המצעד, ו-17 שבועות ב-75 השירים הפותחים של המצעד. בשלהי אוקטובר 1996, נמכר הסינגל בכ-750,000 עותקים בבריטניה בלבד, והגיע למעמד אלבום פלטינה על ידי איגוד תעשיית ההקלטות במדינה. נכון לנתוני יוני 2020, נמכר השיר ב-968,244 עותקים בממלכה המאוחדת בלבד.

בדומה להצלחה בממלכה המאוחדת, הצליח השיר מסחרית גם באירופה כולה. ב-16 בנובמבר 1996 הגיע למקום הראשון במצעד אירופה הוט 100, ושהה בו שבועיים רצופים. השיר הגיע למקום הראשון בפינלנד, ולעשירייה הפותחת במצעד הסינגלים הבלגי (הן בפלנדריה והן בוולוניה) הדני, האירי, הצרפתי, ההולנדי, הנורווגי, הספרדי, השוודי והשווייצרי, ובגרמניה ובאיסלנד הגיע ל-20 השירים הפותחים. "Say You'll Be There" זכה להצלחה גם באוקיאניה, ושהה מצעד הסינגלים של ניו זילנד במשך 23 שבועות רצופים. השיר יצא לאור באוסטרליה בינואר 1997, והגיע למקום ה-12 במצעדי ה-ARIA. בנוסף, הגיע השיר למעמד זהב על ידי איגוד תעשיית ההקלטות האוסטרלי, לאחר שמכר כ-35,000 עותקים בשנת 1997.

בקנדה, הגיע השיר למקום ה-12 במצעד הסינגלים של מגזין *RPM*, ולמקום ה-35 במצעד השנתי. במרץ 1997, בעת ש-"Wannabe" ניצב בראש הבילבורד הוט 100, הושמע "Say You'll Be There" רבות בתחנות רדיו אמריקאיות. ב-5 באפריל, הוא נכנס לראשונה למצעד שירי הרדיו במקום ה-65, וב-24 במאי, נכנס לבילבורד הוט 100 במקום החמישי, לאחר שנמכר בכ-60,000 עותקים. "Say You'll Be There" הגיע למקום הרביעי במצעד הסינגלים הנמכרים ביותר, ולמקום השלישי בבילבורד הוט 100, שם שהה במשך שלושה שבועות רצופים. בשלהי שנת 1997, הגיע השיר למקום ה-28 במצעד סוף השנה של בילבורד הוט 100 לשנת 1997. עד דצמבר 1997, נמכר הסינגל בכ-900,000 עותקים, והוענק לו תואר זהב על ידי איגוד תעשיית ההקלטות האמריקאי.

וידאו קליפ
----------

פריים מתוך הקליפ
את הווידאו קליפ של "Say You'll Be There" ביים ווהן ארנל והפיק אדם סוורד. הקליפ צולם בתאריכים 7–8 בספטמבר 1996 במדבר מוהאבי, קליפורניה. הקליפ צולם בהשראת סרטי הטלוויזיה "Faster, Pussycat! Kill! Kill!" (1965) ו-"ספרות זולה" (1994), שבזכותו, הציעה ג'רי האליוול לפתח לכל אחת מבנות הלהקה אלטר אגו משלה. בעקבות הרעיון, בווידאו קליפ, שיחקה צ'יסהולם את "קטרינה הייקיק", האליוול את "טריקסי פיירקראקר", אמה בנטון את "קונג פו קנדי", ויקטוריה אדמס את "מידנייט מיס סוקי" ומלאני בראון את "בלאזין באד זולה". הקליפ מציג את בנות הלהקה כלוחמות טכנולוגיות, אשר משתמשות באמנויות לחימה שונות ובכלי נשק משוכללים כדי לצוד את הנבל (טוני וורד). הקליפ נחשב כזה בעל נרטיב חיובי לקדמה הטכנולוגית בשלהי שנות ה-90, ובעל סממנים פמיניסטיים, אשר מזוהים עם כל שירי הלהקה.

בחלקו הראשון, מציג הקליפ את דמויותיהן של בנות הלהקה בדומה למשחקי וידאו. במהלך הקליפ, מבצעת הלהקה מספר פעלולים דוגמת גלגלונים, סלטות קדמיות ואחוריות, נהיגה על מכונית מרוץ והשלכת כוכבי ברזל חדים ועתידניים למטרות המונחות על עמודי עץ. לאחר שתפסו את הנבל, עוברות בנות הספייס גירלז לקורבנן הבא, זבן גלידה שבמקרה עבר באזור. כיוון שנחשב אלים מדי עבור חלק מקהל היעד של הלהקה, לווידאו קליפ קיימת גרסה נוספות ובה סצנות הלחימה מצונזרות. כשהווידאו קליפ פורסם לראשונה ברשת הכבלים הבריטית "The Box", הוא שודר בתדירות גבוהה, והגיע למקום הראשון במצעד הקליפים הנצפים ביותר. הקליפ זכה בפרס "קליפ הפופ הטוב ביותר" בסקר שנערך על ידי אתר "Smash Hits Poll Winners Party", בפרס "הקליפ הבריטי הטוב ביותר" בטקס פרסי המוזיקה הבריטית לשנת 1997, והיה מועמד לפרס הקהל בפרסי הווידאו קליפים של MTV.

הופעות חיות
-----------

הלהקה בביצוע השיר באצטדיון ומבלי, לונדון, כחלק מסיבוב ההופעות *Spice World – 2019 Tour*
"Say You'll Be There" בוצע פעמים רבות בתוכניות טלוויזיה אמריקאיות ואירופאיות דוגמת *Top of the Pops*,‏ *Live & Kicking*,‏ *The Noise*,‏ *An Audience with...*, ו-*MTV*. ב-12 באפריל 1997, ביצעה הלהקה אותו לראשונה בשידור חי ב"סאטרדיי נייט לייב". עד אז השתמשה בליפ סינק כשהופיעה עם השיר. בשנת 1997, היא ביצעה את השיר בקרן הצדקה של הנסיך צ'ארלס, פסטיבל סן רמו וטקס פרסי הווידאו קליפים של MTV.

באוקטובר 1997, ביצעה הלהקה אותו בקונצרט החי הראשון שלה באבדי איפקצ'י ארנה באיסטנבול שבטורקיה. ההופעה שודרה בחבילת ערוצי טלוויזיה האמריקאית "שואוטיים", ומאוחר יותר הופצה גם בפורמט DVD ובפורמט VHS בשם *Girl Power! Live in Istanbul*. בנובמבר 1997, הופיעה עמו ביוהנסבורג, דרום אפריקה כחלק מקמפיין צדקה של האומות המאוחדות. בטקס פרסי המוזיקה הבריטית לשנת 2000, ביצעה הלהקה את "Say You'll Be There", לאחר זכייתם בפרס על תרומתן הכבירה לעולם המוזיקה. הלהקה ביצעה את השיר בכל ארבעת סיבובי ההופעות שלה, "Spiceworld Tour",‏ "Christmas in Spiceworld Tour",‏ "The Return of the Spice Girls Tour" ו-"Spice World – 2019 Tour".

בעת הביצוע ב-"Spiceworld Tour", לבשו בנות הלהקה מעילי זהב, בעיצובו של הסטייליסט הבריטי קני הו. באותו קטע, רקדה הלהקה עם מקל הליכה בהשראת קטע ההופעה של לייזה מינלי בסרט "קברט" (1972). הופעה זו נכללה באלבום הווידאו השלישי של הלהקה, *Live at Wembley Stadium*, שיצא בפורמט VHS. ב-"Spice World – 2019 Tour", לבשה הלהקה תלבושות זהב וכסף, בעיצובה של גבריאלה סלייד.

קרדיטים
-------

כל הקרדיטים שלהלן לקוחים מטיידל.

* ספייס גירלז – שירה, כתיבה
* אליוט קנדי – כתיבה
* ג'ון בי – כתיבה
* אבסולוט – הפקה
* ג'וד לאנדר – מפוחית פה
* מארק "ספייק" סטאנט – מיקסינג קולי
* ג'רמי ווטלי – עוזר הנדסת הקלטה
* אדם בראון – עוזר

רשימת השמעה
-----------

**סינגל אוסטרלי/סינגל אירופאי/סינגל ברזילאי/סינגל דרום אפריקאי/סינגל יפני/סינגל תאילנדי/סינגל בריטי #1 (תקליטור/מיני-אלבום דיגיטלי #1)**

1. "Say You'll Be There"‏ – 3:56
2. "Take Me Home"‏ – 4:07
3. "Say You'll Be There"‏ – 8:33 (גרסה מאת ג'וניור ווסקז)
4. "Say You'll Be There"‏ – 3:56 (גרסה אינסטרומנטלית)

**סינגל בריטי #2 (תקליטור)**

1. "Say You'll Be There"‏ – 3:56
2. "Say You'll Be There"‏ – 7:01 (מיקס מאת ספייס אוף לייף)
3. "Say You'll Be There"‏ – 4:09 (גרסת מיקס מורחב מאת לינזלי)
4. "Say You'll Be There"‏ – 8:29 (גרסת דאב מאת ג'וניור ווסקז)

**סינגל אירופאי דו-מסלולי/סינגל צרפתי (תקליטור)**

1. "Say You'll Be There"‏ – 3:56
2. "Say You'll Be There"‏ – 8:33 (גרסה מאת ג'וניור ווסקז)

**סינגל אמריקאי (תקליטור)**

1. "Say You'll Be There"‏ – 3:56
2. "Take Me Home"‏ – 4:07

**מיני-אלבום דיגיטלי #2**

1. "Say You'll Be There"‏ – 7:01 (מיקס מאת ספייס אוף לייף)
2. "Say You'll Be There"‏ – 4:09 (גרסת מיקס מורחב מאת לינזלי)
3. "Say You'll Be There"‏ – 8:29 (גרסת דאב מאת ג'וניור ווסקז)

**סינגל איטלקי (תקליט 12*)***

1. "Say You'll Be There"‏ – 3:56
2. "Say You'll Be There"‏ – 8:29 (גרסת דאב מאת ג'וניור ווסקז)
3. "Say You'll Be There"‏ – 4:09 (גרסת מיקס מורחב מאת לינזלי)
4. "Say You'll Be There"‏ – 8:30 (גרסת X-Beats מאת ג'וניור ווסקז)

**סינגל אמריקאי (תקליט 12*)***

1. "Say You'll Be There"‏ – 3:56
2. "Say You'll Be There"‏ – 8:33 (גרסה מאת ג'וניור ווסקז)
3. "Say You'll Be There"‏ – 4:09 (גרסת מיקס מורחב מאת לינזלי)
4. "Say You'll Be There"‏ – 8:29 (גרסת דאב מאת ג'וניור ווסקז)
5. "Say You'll Be There"‏ – 8:30 (גרסת X-Beats מאת ג'וניור ווסקז)

**סינגל אוסטרלי/בריטי (קלטת שמע)**

1. "Say You'll Be There"‏ – 3:56
2. "Take Me Home"‏ – 4:07
3. "Say You'll Be There"‏ – 8:33 (גרסה מאת ג'וניור ווסקז)

**סינגל אמריקאי (קלטת שמע)**

1. "Say You'll Be There"‏ – 3:56
2. "Take Me Home"‏ – 4:07

מיקומי שיא
----------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| 
‏‏‏  **מצעדים ודירוגים (1996–1997)** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 7 |
|  אוסטרליה | מצעד הסינגלים האוסטרלי | 12 |
|  איסלנד | הפלייליסט | 20 |
|  אירופה | אירופה הוט 100 | 1 |
|  אירלנד | מצעד הסינגלים האירי | 2 |
|  ארצות הברית | בילבורד הוט 100 | 3 |
| Mainstream Top 40 | 2 |
| Rhythmic | 3 |
| מצעד 40 השירים למבוגרים | 24 |
| Dance/Electronic Singles Sales | 9 |
| Latin Pop Airplay | 12 |
|  בריטניה | מצעד הסינגלים הבריטי | 1 |
|  גרמניה | GfK – טופ 100 | 16 |
|  דנמרק | היטליסטן | 2 |
|  הולנד | מצעד 40 הסינגלים ההולנדיים | 6 |
| Single Top 100 | 5 |
|  ולוניה | אולטראטופ 40 | 3 |
|  נורווגיה | VG-lista | 2 |
|  ניו זילנד | המצעד הניו זילנדי הרשמי | 2 |
|  ספרד | PROMUSICAE | 2 |
|  סקוטלנד | מצעד הסינגלים הסקוטי | 1 |
|  פינלנד | המצעדים הפיניים הרשמיים | 1 |
|  פלנדריה | אולטראטופ 50 | 8 |
|  צרפת | SNEP | 2 |
|  קנדה | קנדה הוט 100 | - |
| Top Singles (RPM) | 5 |
| Adult Contemporary (RPM) | 29 |
|  שוודיה | סוורייטופליסטן | 4 |
|  שווייץ | המצעד השווייצרי | 4 |

 | 

| 
‏‏‏  **מצעדי סוף שנה (1996)** |
| --- |
| מדינה | מצעד | מיקום שיא |
|  אירופה | אירופה הוט 100 | 36 |
|  בריטניה | מצעד הסינגלים הבריטי | 4 |
|  הולנד | מצעד 40 הסינגלים ההולנדיים | 62 |
| Single Top 100 | 64 |
|  ולוניה | אולטראטופ 40 | 29 |
|  פלנדריה | אולטראטופ 50 | 89 |
|  צרפת | SNEP | 44 |
|  שוודיה | סוורייטופליסטן | 22 |

| 
‏‏‏  **מצעדי סוף שנה (1997)** |
| --- |
| מדינה | מצעד | מיקום שיא |
|  אוסטרליה | מצעד הסינגלים האוסטרלי | 45 |
|  אירופה | אירופה הוט 100 | 49 |
|  ארצות הברית | בילבורד הוט 100 | 28 |
|  צרפת | SNEP | 67 |
|  קנדה | קנדה הוט 100 | - |
| (Top Singles (RPM | 35 |

 |

נתוני מכירות
------------

| מקום | תארים | מכירות |
| --- | --- | --- |
| אוסטרליה (ARIA) | זהב | 35,000 |
| בלגיה (BEA) | זהב | 25,000 |
| צרפת (SNEP) | זהב | 332,000 |
| ניו זילנד (RMNZ) | פלטינה | 10,000 |
| נורווגיה (IFPI Norway) | זהב | — |
| בריטניה (BPI) | פלטינה | 968,244 |
| ארצות הברית (RIAA) | זהב | 900,000 |

היסטוריית יציאות לאור
---------------------

| מדינה | תאריך יציאה | פורמט | חברת תקליטים |
| --- | --- | --- | --- |
| הממלכה המאוחדת | 14 באוקטובר 1996 | תקליט, קלטת שמע | וירג'ין רקורדס |
| ארצות הברית | 6 במאי 1997 | תקליט |
|

לקריאה נוספת
------------

* Cripps, Rebecca; Peachey, Mal, **Real Life: Real Spice The Official Story**, Zone/Chameleon Books, 1997, מסת"ב 0-233-99299-5
* Bloustien, Gerry, **Musical Visions**, 1999, מסת"ב 1-86254-500-6
* Beckham, Victoria, **Learning to Fly**, Penguin Books Ltd, 2001, מסת"ב 0-14-100394-4
* Halliwell, Geri, **If Only**, Delacorte Press, 1999, מסת"ב 0-385-33475-3
* Sinclair, David, **Spice Girls Revisited**, Omnibus Press, 2003, מסת"ב 978-1-84609-068-4
* Golden, Anna Louise, **The Spice Girls**, Ballantine Books, 1997, מסת"ב 0-345-41965-0
* Bloustien, Gerry, **Musical Visions**, Wakefield Press, 1999, מסת"ב 1-86254-500-6

קישורים חיצוניים
----------------

* מידע על היצירה "Say You'll Be There" באתר מיוזיק בריינז
* מידע על הסינגל "Say You'll Be There" באתר מיוזיק בריינז
* מידע על היצירה "Say You'll Be There" באתר Discogs
* סרטון השיר "Say You'll Be There" באתר יוטיוב

ביאורים
-------

1. ↑  לדברי בוב הרברט, מנהל הלהקה, סטיבנסון פוטרה כיוון שלא השתלבה עם חברות הלהקה. לכן, הוא נאלץ לפטר אותה. הנהלת הלהקה לא פרסמה את סיבתה של סטיבנסון לעזיבתה, והשתמשה במחלתה של אימה כסיפור כיסוי.
2. ↑  הקטע המחבר את הבתים לפזמון נקרא באנגלית bridge (אנ'), ובעברית "גשרית"

הערות שוליים
------------

1. ↑  Melanie C - Biography, אתר IMDb
2. ↑  Emma Bunton - Biography, אתר IMDb
3. ↑  Sinclair, pp. 45–46
4. ↑  Halliwell, Geri, pp. 182
5. ↑  Cripps, Rebecca; Peachey, Mal, pp. 81
6. ↑  Sinclair, pp. 70, 72
7. ↑  20 things you may not know about Spice Girls’ first album Spice, Jon O'Brien
8. ↑  Reviews & Previews: Single, Leri Flick
9. ↑  SPICE GIRLS – "Say You’ll Be There"
10. ↑  100 Greatest Girl Group Songs of All Time: Critics' Picks, מגזין הבילבורד, 10 ביולי 2017
11. ↑  גִּשְׁרִית במילון מוזיקה (תשט"ו), באתר האקדמיה ללשון העברית
12. ↑  Halliwell, Geri, pp. 215
13. ↑  Airplay - Station Reports
14. ↑  Sinclair, pp. 297
15. ↑  Halliwell, Geri pp. 238–243
16. ↑  Halliwell, Geri pp. 245
17. ↑  Cripps, Rebecca; Peachey, Mal, pp. 141
18. ↑  Artists & Music - Latin Notas, Jhon Lenert
19. ↑  Fadele, Dele, Spice Girls: Say You'll Be There, ***NME***, 2002
20. ↑  Melissa Ruggieri, Spice Girls' Album is Surprisingly Bland, ***Richmond Times-Dispatch***, 2010
21. ↑  'Lost Highway' a find; Spice Girls add little to pop mixture, עדנה גונדרסן, מרץ 1997
22. ↑  Greg Kot, Fluffed up Spice Girls' Feminist Stance Overwhelmed by Studio Gloss, **Chicago Tribune**, 1997, עמ' 7
23. ↑  Barry Walters, Alreadybe, **The Village Voice**, 1997
24. ↑  The Singles Scene, דייוויד בראון, 20 ביוני 1997
25. ↑  Spice invaders, קן תאקר, 14 בפברואר 1997
26. ↑  Israeli accuses Spice Girls of ripping off her song, ג'רוזלם פוסט, 18 בדצמבר 1996
27. ↑  SPICE STOLE MY HIT SAYS GIRL SOLDIER.(News), The Miror
28. ↑  Spice – Spice Girls, Stephen Thomas Erlewine
29. ↑  NME Reviews: Spice Girls: Greatest Hits, נובמבר 2007
30. ↑  Spice Girls' Top 8 Biggest Billboard Hits, Jason Lipshutz
31. 1 2  The best Spice Girls songs of all time: From 'Wannabe' to 'Viva Forever', the girl group's hits ranked, Jessie Thompson
32. ↑  Every Spice Girls Song, Ranked, Anne T. Donahue
33. ↑  Q Special Edition: 1001 Best Songs Ever,‏ 1 בינואר 2003
34. ↑  The 50 best '90s songs, טיים אאוט, 2015
35. ↑  100 Greatest Girl Group Songs of All Time: Critics' Picks, מגזין הבילבורד, 10 ביולי 2017
36. ↑  MØ - Say You'll Be There (Cover)
37. ↑  Say You'll Be There (Spice Girls Cover - Acoustic) (Live, Vevo UK @ The Great Escape 2014)
38. ↑  5 After Midnight get spicy with Say You'll Be There : Live Shows Week 5 : The X Factor UK 2016
39. ↑  Four of Diamonds eliminated from X Factor after sing off with Saara Aalto
40. ↑  Anne-Marie covers the Spice Girls - Say You'll Be There in the Live Lounge
41. ↑  Hits of the World, מגזין הבילבורד
42. ↑  Golden, Anna Louise, pp. 153
43. ↑  SAY YOU'LL BE THERE
44. 1 2  BRIT Certified
45. ↑  24 essential Official Chart facts about the Spice Girls, יוני 2020
46. 1 2  M&M Charts European Sales - Eurochart Hot 100 Singles
47. 1 2  ARIA Charts – Accreditations – 1997 Singles
48. ↑  Hot 100 Singles Spotlight, מגזין הבילבורד
49. ↑  Hot 100 Singles Spotlight, מגזין הבילבורד
50. ↑  Hot 100 Singles Sales, מגזין הבילבורד
51. ↑  Billboard Hot 100 Singles
52. ↑  1997 The Year in Music: Hot 100 Singles, מגזין הבילבורד
53. ↑  Best Selling Records of 1997, מגזין הבילבורד
54. ↑  SPICE GIRLS SAY YOU'LL BE THERE, אתא איגוד תעשיית ההקלטות האמריקאי
55. ↑  Bloustien, Gerry, pp. 137
56. ↑  Sinclair, David, pp. 105
57. ↑  1997 Video Music Awards
58. ↑  "ספייס גירלז", An Audience with... פרק 23
59. ↑  Manufactured in Britain. Now Selling in America, סטיב פונד, יוני 1997
60. ↑  Milingo e Spice Girls danno il ritmo a Sanremo, מריו לוזטו פגזי, 20 באפריל 1997
61. ↑  Spice Girls Go Pay-Per-View, חדשות MTV
62. ↑  Sinclair, David, pp. 123–124
63. ↑  Sinclair, David, pp. 214
64. ↑  SEE THE SPICE GIRLS LIVE IN SCOTLAND!; TICKET CONTEST.(Features), מגזין "Daily Record"
65. ↑  Cripps, Rebecca, "!Spice Girls (1998). "Fashion Show, עמ' 30, 32
66. ↑  Live at Wembley
67. ↑  The big secret behind the Spice Girls Tour outfits, לאורה סטקליפה, 14 ביוני 2019
68. ↑  Credits / Say You'll Be There / Spice Girls, listen.tidal.com (באנגלית) (ארכיון)
69. ↑  SAY YOU'LL BE THERE במצעד הסינגלים האוסטרי
70. ↑  ‏ SAY YOU'LL BE THERE במצעד הסינגלים האוסטרלי
71. ↑  Iceland Listinn Topp 40 (NR.197 Vikuna 21.11.-29.11. '96)
72. ↑  "Say You'll Be There" במצעד הסינגלים האירי
73. ↑  Spice Girls במצעד הבילבורד הוט 100
74. ↑  Spice Girls במצעד 40 שירי המיינסטרים בארצות הברית
75. ↑  Spice Girls במצעד ה-Rhythmic של הבילבורד
76. ↑  Spice Girls במצעד 40 השירים למבוגרים בארצות הברית
77. ↑  Spice Girls - Spice: Awards במצעד שירי הדאנס-אלקטרוני
78. ↑  Spice Girls במצעד הסינגלים הלטיני
79. ↑  SAY YOU'LL BE THERE במצעד הסינגלים הבריטי
80. ↑  SAY YOU'LL BE THERE במצעד הסינגלים הגרמני
81. ↑  M&M Charts European Sales - Top National Sellers: Denmark
82. ↑  במצעד הסינגלים ההולנדי
83. ↑  SAY YOU'LL BE THERE במצעד הסינגלים ההולנדי
84. ↑  SAY YOU'LL BE THERE במצעד הסינגלים הוולוני
85. ↑  SAY YOU'LL BE THERE במצעד הסינגלים הנורווגי
86. ↑  SAY YOU'LL BE THERE במצעד הסינגלים של ניו זילנד
87. ↑  Hits of the World - Spain (TVE/AFYVE)
88. ↑  Official Scottish Singles Sales Chart Top 100
89. ↑  SAY YOU'LL BE THERE במצעד הסינגלים הפיני
90. ↑  SAY YOU'LL BE THERE במצעד הסינגלים הפלנדרי
91. ↑  SAY YOU'LL BE THERE במצעד הסינגלים הצרפתי
92. ↑  "Say You'll Be There" במצעד הסינגלים של RPM
93. ↑  "Say You'll Be There" במצעד הסינגלים למבוגרים של RPM
94. ↑  SAY YOU'LL BE THERE במצעד הסיגנלים השוודי
95. ↑  Say You'll Be There במצעד הסיגנלים השווייצרי
96. ↑  1996 Year-End Sales Charts: Eurochart Hot 100 Singles
97. ↑  Flashback to 1996: Spice Girls hit Number 1 with Say You'll Be There
98. ↑  "Say You'll Be There" במצעד ההולנדי לשנת 1996
99. ↑  "Say You'll Be There" במצעד ההולנדי לשנת 1996
100. ↑  "Say You'll Be There" במצעד הוולוני לשנת 1996
101. ↑  "Say You'll Be There" במצעד הפלנדרי לשנת 1996
102. ↑  "Say You'll Be There" במצעד הצרפתי לשנת 1996
103. ↑  "Say You'll Be There" במצעד השוודי לשנת 1996
104. ↑  "Say You'll Be There" במצעד האוסטרלי לשנת 1997
105. ↑  Year in Focus: Eurochart Hot 100 Singles 1997
106. ↑  "Say You'll Be There" במצעד הבילבורד הוט 100 לשנת 1997
107. ↑  "Say You'll Be There" במצעד הצרפתי לשנת 1997
108. ↑  "Say You'll Be There" במצעד הקנדי של RPM לשנת 1997
109. ↑  "Say You'll Be There" באתר איגוד תעשיית ההקלטות הבלגי
110. ↑  "Say You'll Be There" באתר איגוד תעשיית ההקלטות הצרפתי
111. ↑  "Say You'll Be There" באתר איגוד תעשיית ההקלטות של ניו זילנד
112. ↑  "Say You'll Be There" באתר איגוד תעשיית ההקלטות הנורווגי
113. ↑  "Say You'll Be There" באתר איגוד תעשיית ההקלטות האמריקאי


|  |  |
| --- | --- |
| ערך מומלץ |  |


| ספייס גירלז |
| --- |
| מל בי • ויקטוריה בקהאם • אמה בנטון • מלאני סי • ג'רי האליוול  דיסקוגרפיה • שירים • פרסים ומועמדויות • פילמוגרפיה |
| אלבומי אולפן | *Spice* • *Spiceworld* • *Forever* |
| אלבומי אוסף | *Greatest Hits* |
| אלבומי וידאו | *One Hour of Girl Power* • *Girl Power! Live in Istanbul* • *Live at Wembley Stadium* |
| סינגלים | "Wannabe" • "Say You'll Be There" • "2 Become 1" • "Mama" • "Who Do You Think You Are" • "Spice Up Your Life" • "Too Much" • "Stop" • "Viva Forever" • "Goodbye" • "Holler" • "Let Love Lead the Way" • "Headlines (Friendship Never Ends)" |
| השתתפות בסינגלים | "(How Does It Feel to Be) On Top of the World" • "It's Only Rock 'n Roll (But I Like It)" |
| סינגלים שיווקיים | "Step to Me" • "Move Over" |
| סיבובי הופעות | Girl Power! Live in Istanbul • Spiceworld Tour • Christmas in Spiceworld Tour • The Return of the Spice Girls Tour • Spice World – 2019 Tour |
| פילמוגרפיה | *Spice World* • *Giving You Everything* |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 83ffb3a7-c3f5-393f-a9ce-fceb00bb9f8c
* MusicBrainz work: e4a938bd-09b8-3402-acda-5ad36ede2f72

 |